РЕПУБЛИКА СРБИЈА

НАРОДНА СКУПШТИНА

01 Број 06-2/364-21

10. септембар 2021. године

Б е о г р а д

**З А П И С Н И К**

**СЕДНИЦЕ ДВАНАЕСТОГ ВАНРЕДНОГ ЗАСЕДАЊА**

**НАРОДНЕ СКУПШТИНЕ РЕПУБЛИКЕ СРБИЈЕ У ДВАНАЕСТОМ САЗИВУ, ОДРЖАНЕ 10. СЕПТЕМБРА 2021. ГОДИНЕ**

Седница је почела у 10 часова и 25 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствује 111 народних посланика, а применом електронског система за гласање утврђено је да је у сали присутан 141 народни посланик, односно да је присутна већина од укупног броја свих народних посланика и да постоје услови за рад Народне скупштине, у складу са чланом 49. Закона о Народној скупштини.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Андријана Аврамов, Загорка Алексић, проф. др Драгољуб Ацковић, Душан Бајатовић, Арђенд Бајрами, Надије Бећири, Јосип Броз, Јелисавета Вељковић, Младен Грујић, Милован Дрецун, Владимир Ђукановић, Милан Ђурица, Нинослав Ерић, Владан Заграђанин, Марко Зељуг, Марија Јевђић, мр Јадранка Јовановић, Александар Југовић, Шаип Камбери, Ана Караџић, Драгомир Карић, Нандор Киш, Весна Кнежевић, Јован Колунџија, Маријана Крајновић, Никола Лазић, Софија Максимовић, Љубомир Марић, Драган Д. Марковић, Угљеша Марковић, др Александар Мартиновић, Рајка Матовић, Јелена Мијатовић, Горан Милић, Александар Мирковић, Наташа Михаиловић-Вацић, Марко Младеновић, Милутин Мркоњић, Оливера Недељковић, Јасмина Обрадовић, проф. др Александра Павловић Марковић, Јован Палалић, Биљана Пантић Пиља, Золтан Пек, Ђуро Перић, Тихомир Петковић, Мира Петровић, Тамара Пилиповић, Милена Поповић, Мисала Пременковић, Марина Рагуш, Дијана Радовић, Предраг Рајић, Весна Ранковић, Весна Стамболић, проф. др Горан Тасић, Иван Тасовац, Смиља Тишма, проф. др Јахја Фехратовић, Дубравка Филиповски, Александар Чотрић, Адам Шукало, Ацо Петровић, Љиљана Кузмановић-Вујаковић, Марина Мирковић, Предраг Милошевић и Радован Арежина.

Председник је, сагласно члану 87. став 2. Пословника Народне скупштине, обавестио да је ова седница сазвана изузетно за петак, дакле мимо дана утврђених чланом 87. став 1. Пословника, због потребе да Народна скупштина што пре размотри предлоге закона из дневног реда утврђеног у Захтеву Владе.

Председник је подсетио да је седница Дванаестог ванредног заседања Народне скупштине Републике Србије у Дванаестом сазиву сазвана на Захтев Владе, сагласно члану 106. став 3. Устава Републике Србије, члану 48. став 3. Закона о Народној скупштини и члану 249. Пословника Народне скупштине, са одређеним дневним редом садржаним у том захтеву.

Тако одређен дневни ред је следећи:

**1. Предлог закона о потврђивању Споразума између Владе Републике Србије и Владе Савезне Републике Немачке о ратним меморијалима,** који је поднела Влада (број 011-1485/21 од 27. августа 2021. године),

**2. Предлог закона о потврђивању Споразума између Владе Републике Србије и Владе Републике Кипар о сарадњи у области заштите од катастрофа,** који је поднела Влада (број 011-1487/21 од 27. августа 2021. године),

**3. Предлог закона о потврђивању Одлуке 2014/2 о измени Анекса I Конвенције о прекограничним ефектима индустријских удеса,** који је поднела Влада (број 011-1484/21 од 27. августа 2021. године).

Народна скупштина је, већином гласова (од 142 присутна народна посланика, 136 је гласало за, а шест није гласало), прихватила предлог народног посланика др Александра Мартиновића да се обави:

**заједнички јединствени претрес o:**

**- Предлогу закона о потврђивању Споразума између Владе Републике Србије и Владе Савезне Републике Немачке о ратним меморијалима,** који је поднела Влада (број 011-1485/21 од 27. августа 2021. године),

**- Предлогу закона о потврђивању Споразума између Владе Републике Србије и Владе Републике Кипар о сарадњи у области заштите од катастрофа,** који је поднела Влада (број 011-1487/21 од 27. августа 2021. године) и

**- Предлогу закона о потврђивању Одлуке 2014/2 о измени Анекса I Конвенције о прекограничним ефектима индустријских удеса,** који је поднела Влада (број 011-1484/21 од 27. августа 2021. године).

Председник је, сагласно члану 90. став 1. Пословника, обавестио да су позвани да седници присуствују: Никола Селаковић, министар спољних послова, проф. др Дарија Кисић-Тепавчевић, министар за рад, запошљавање, борачка и социјална питања, Александар Вулин, министар унутрашњих послова, Ирена Вујовић, министар заштите животне средине, Александар Дујановић, државни секретар у Министарству заштите животне средине, Зоран Лазић, секретар Министарства унутрашњих послова, Маја Ђорђевић, вршилац дужности помоћника министра за рад, запошљавање, борачка и социјална питања, Александра Имширагић Ђурић, вршилац дужности помоћника министра заштите животне средине, Сања Стаменковић, самостални саветник у Сектору за управљање животном средином и Данијела Бјеља из Министарства за рад, запошљавање, борачка и социјална питања.

Затим је Народна скупштина прешла на рад по дневном реду седнице, односно на **заједнички јединствени претрес o предлозима закона из тачака од 1. до 3**. **дневног реда**.

Председник је, сагласно члану 170. став 1, а сходно члану 157. став 2. Пословника Народне скупштине, отворио заједнички јединствени претрес o:

**- Предлогу закона о потврђивању Споразума између Владе Републике Србије и Владе Савезне Републике Немачке о ратним меморијалима,**

**- Предлогу закона о потврђивању Споразума између Владе Републике Србије и Владе Републике Кипар о сарадњи у области заштите од катастрофа** и

**- Предлогу закона о потврђивању Одлуке 2014/2 о измени Анекса I Конвенције о прекограничним ефектима индустријских удеса.**

Уводно излагање о предлозима закона поднео је представник предлагача Никола Селаковић, министар спољних послова.

У заједничком јединственом претресу учествовали су народни посланици: Миланка Јевтовић Вукојичић, известилац Одбора за рад, социјална питања, друштвену укљученост и смањење сиромаштва, Александар Марковић, известилац Одбора за одбрану и унутрашње послове, проф. др Љубинко Ракоњац, известилац Одбора за заштиту животне средине, др Муамер Зукорлић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“, Живота Старчевић, заменик председника Посланичке групе ЈЕДИНСТВЕНА СРБИЈА (ЈС), Данијела Вељовић, представник Посланичке групе Социјалдемократска партија Србије, Стефан Кркобабић, представник Посланичке групе ПУПС - „Три П“, Ђорђе Милићевић, председник Посланичке групе СОЦИЈАЛИСТИЧКА ПАРТИЈА СРБИЈЕ (СПС), Ђорђе Комленски, представник Посланичке групе „Александар Вучић - за нашу децу“ (поводом чијег излагања се за реч јавио министар Никола Селаковић), Самир Тандир, Маријан Ристичевић, мр Ђорђе Косанић (поводом чијег излагања се за реч јавио министар Никола Селаковић), Милија Милетић, Славенко Унковић, др Борис Бурсаћ, Миланка Јевтовић Вукојичић, Миодраг Линта, Томислав Јанковић, Иван Рибаћ, Виктор Јевтовић, доц. др Илија Животић, Милан Југовић и Лука Кебара.

Затим је председавајући Радован Тврдишић, потпредседник Народне скупштине закључио заједнички јединствени претрес o предлозима закона из тачака од 1. до 3. дневног реда.

Председавајући је, сагласно члану 87. став 5. Пословника, одредио петак, 10. септембар 2021. године, са почетком у 15,00 часова, као Дан за гласање о тачкама дневног реда седнице Дванаестог ванредног заседања Народне скупштине Републике Србије у Дванаестом сазиву.

Применом електронског система за гласање утврђено је да је у сали присутно 155 народних посланика, односно да је присутна већина од укупног броја народних посланика и да постоје услови за одлучивање.

Затим је Народна скупштина прешла на одлучивање.

**1. тачка дневног реда - ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ САВЕЗНЕ РЕПУБЛИКЕ НЕМАЧКЕ О РАТНИМ МЕМОРИЈАЛИМА**

Народна скупштина је, већином гласова свих народних посланика (од 161 присутног народног посланика, 160 је гласало за, а један није гласао), усвојила Предлог закона о потврђивању Споразума између Владе Републике Србије и Владе Савезне Републике Немачке о ратним меморијалима, у целини.

**2. тачка дневног реда - ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ КИПАР О САРАДЊИ У ОБЛАСТИ ЗАШТИТЕ ОД КАТАСТРОФА**

Народна скупштина је, већином гласова свих народних посланика (од 162 присутна народна посланика, 162 су гласала за), усвојила Предлог закона о потврђивању Споразума између Владе Републике Србије и Владе Републике Кипар о сарадњи у области заштите од катастрофа, у целини.

**3. тачка дневног реда - ПРЕДЛОГ ЗАКОНА О ПОТВРЂИВАЊУ ОДЛУКЕ 2014/2 О ИЗМЕНИ АНЕКСА I КОНВЕНЦИЈЕ О ПРЕКОГРАНИЧНИМ ЕФЕКТИМА ИНДУСТРИЈСКИХ УДЕСА**

Народна скупштина је, већином гласова свих народних посланика (од 162 присутна народна посланика, 162 су гласала за), усвојила Предлог закона о потврђивању Одлуке 2014/2 о измени Анекса I Конвенције о прекограничним ефектима индустријских удеса, у целини.

Пошто је Народна скупштина обавила разматрање и одлучивање о свим тачкама дневног реда седнице, председник Народне скупштине је, сагласно члану 102. Пословника, закључио седницу Дванаестог ванредног заседања Народне скупштине Републике Србије у Дванаестом сазиву.

Седница је закључена у 15 часова и пет минута.

ГЕНЕРАЛНИ СЕКРЕТАР ПРЕДСЕДНИК

 Вељко Одаловић Ивица Дачић